ગોંડલ, ઊંઝા, વઢવાણ, કલોલ સહિની કેટલીક પાલિકાઓમાં પ્રમુખ – ઉપપ્રમુખ સહિતના હોદ્દેદારોની વરણી થઈ ચૂકી છે. રાજ્યની પાલિકા – પંચાયતોમાં પ્રમુખ, ઉપપ્રમુખ અને કારોબારીના ચૅરમેન બનવા માટે સ્થાનિક નેતાઓ દ્વારા છેલ્લા કેટલાક સમયથી લોબિંગ કરવામાં આવી રહ્યું છે. રાજ્યના છ મહાનગરપાલિકાના હોદ્દેદારોની પસંદગીમાં ભાજપ અને કોંગ્રેસની નેતાગીરી ખાસ રસ લઈ રહી છે. રાજ્યનાં કોર્પોરેશનો ભાજપનાં કબજામાં છે. શહેરી વિસ્તારો પર પ્રભુત્વ જાળવી રાખવા માટે ભાજપની કવાયત છે તો બીજી તરફ કોંગ્રેસ વિરોધ પક્ષના નેતાઓ તરીકે યુવા અને આક્રમક નેતાની પસંદગી કરવાના મૂડમાં છે. આનાથી ઊલટું દૃશ્ય જિલ્લા પંચાયતોમાં જોવા મળી રહ્યું છે. લોકસભાની ચૂંટણી માથે છે ત્યારે ગ્રામ્ય વિસ્તારોની વોટબેંક જાળવી રાખે તેવા નેતાઓને સુકાન સોંપવા માટે કોંગ્રેસે પ્રયાસો કર્યા છે.